આ વાતને સમજાવવા માટે શિવપુરાણની આ કથાનો આધાર લેવામાં આવ્યો છે. પૂર્વે કોઈ એક સમયે વિષ્ણુ ભગવાન શેષશય્યા પર યોગનિંદ્રામાં પોઢેલા હતા ત્યારે ત્યાં બ્રહ્માજી આવી ચડ્યા. વિષ્ણુ ભગવાન નિંદ્રામાં હતા તેથી તેમને બ્રહ્માજીના આગમનની જાણ ન થઈ અને તેથી ઉઠીને તેમને આવકાર આપવાનું ન બન્યું આથી બ્રહ્માજી નારાજ થઈ ગયા અને બંને વચ્ચે બેમાંથી કોણ મોટું એ વિશે વિવાદ જાગ્યો. બ્રહ્માજી કહે છે કે હું જગતનો સ્રષ્ટા છું, માટે હું મોટ ઓઅ ને વિષ્ણુ કહે કે તમે મારી નાભિમાંથી ઉત્પન્ન થયા છો એટલે હું મોટો. પછી ધીમે ધીમે યુદ્ધ શરૂ કર્યું, અને જ્યારે તે યુદ્ધ વધુને વધુ વિનાશક થવા લાગ્યું ત્યારે ગભરાયેલા દેવતાઓ એમાંથી જગતને બચાવી લેવા માટે પ્રાર્થના કરતાં શિવજી પાસે ગયા.